**2-БОБ: “ШОН-ШАРАФ” ДАВЛАТ МУЗЕЙИ**

**3-МАШҒУЛОТ: Днепр дарёсини кечиб ўтиш жангларида, Ленинград мудофаасида, партизанлик ҳаракатларида, қаршилик кўрсатиш ҳаракатларида ва Европани фашизмдан озод қилишда ватандошларимизнинг қўшган ҳиссаси. Берлин учун жангларда ўзбекистонликларнинг жасоратлари. Ўзбекистонлик генераллар.**

**3.1. ДНЕПР ДАРЁСИНИ КЕЧИБ ЎТИШ ЖАНГЛАРИДА ЎЗБЕКИСТОНЛИК ЖАНГЧИЛАРНИНГ КЎРСАТГАН МАТОНАТИ.**

Ушбу машғулот давомида Днепр дарёсини кечиб ўтиш жангларида ўзбек ўғлонларининг жасорати ҳақида сўз юритилади. Днепр учун жанг Иккинчи жаҳон уруши тарихидаги қонли жанглардан бири бўлган. Маълумотларга кўра ҳар иккала томондан талофатлар икки ярим миллион кишигача етган.

Фашистларнинг режаси бутун фронт бўйлаб стратегик мудофаага ўтиш ва Қизил армия енгиб ўта олмайдиган стратегик мудофаа марраси - “Шарқий девор”ни барпо этишдан иборат эди. Немис қўмондонлиги 1943 йил август ойида Днепр дарёси бўйлаб “Шарқий девор” ни яратди.

***Шарқий девор бу – Азов денгизидан-Керч ярим ороли, Днепр дарёси, Оршанинг шимоли, Витебск, Невел, Псков, Чуд кўлининг шимоли ва Нарва дарёси бўйлаб Болтиқ денгизигача бўлган ҳудуддан ўтган.***

Совет қўшинларининг кечиб ўтиш эҳтимоллари юқори бўлган ҳудудларида истеҳкомлар анча кучайтирилди.

Совет армияси Днепр дарёсини кечиб ўтиш ва ўнг соҳил Украинани озод қилиш ҳарбий ҳаракатларини 1943 йилнинг 26 августидан 23 декабригача амалга оширди. Душман томонидан дарё устидаги жами кўприклар йўқ қилинган, ўтиш йўллари беркитилган эди. Операция жараёнида совет армияси қўшинлари дарёни кечиб ўтиб, бир нечта стратегик истеҳком ўрнатди ва Киев шаҳрини озод этди. Днепрни кечиб ўтиш жанги стратегия нуқтаи-назаридан Сталинград ва Курск жанглари каби жаҳон ҳарбий тарихидаги энг катта жанглардан бири ҳисобланади.

1943 йил 23-сентябрдан Марказий, Чўл, Воронеж ва Жанубий-Ғарбий фронт қўшинлари жанглар давомида Днепрга ёриб ўтдилар. Штатдаги мавжуд кечув воситалари ва қўлбола воситалар – балиқчилар қайиғи, даратларнинг новдаларини бир бирига боғлаб ясалган соллар, бочкалар, тахталардан фойдаланиб, дарёнинг бир нечта жойидан қарийб 800 км ли ҳудудда душманнинг кучли артиллерия ва авиация зарбалари остида кечиб ўтдилар. Ҳарбий техника ва артиллерия воситалари кечуви муҳандислик қўшинлари томонидан қурилган кўприклар орқали амалга оширилди. Ушбу операцияда ҳар икки томондан жами 4 миллион киши иштирок этди.

Днепр учун олиб борилган жангларда турли миллат вакилларининг ҳарбий дўстлиги яна бир бор катта синовдан ўтди. Унда Ўзбекистонда тузилган қисм ва қўшилмалар ҳам қатнашиб, довруғ таратди. Днепр дарёсини кечиб ўтишда Тошкент вилоятида тузилган 441- ва 461-ўқчи дивизиялар жасорат ва матонат намуналарини кўрсатди.

Музейнинг кейинги экспонатида Днепр дарёсини кечиб ўтиш жанглари ва унинг ўнг соҳилида плацдармларни эгаллаб, у ердаги фашистларни ер тишлатган ва бўлинмасининг асосий кучларини қирғоққа етиб келишини таъминлашда жонбозлик кўрсатган қашқадарёлик жангчи Совет Иттифоқи Қаҳрамони Шоди Шоимовнинг жасоратига бағишланган инсталляция тақдим этилган.

**Днепр дарёсини** кечиб ўтишда Тошкентда тузилган 441-ўқчи дивизия жангчилари жасорат кўрсатдилар. Кечув амалга оширилиб, кичик плацдарм эгаллангач, ротада омон қолган 10 нафарча жангчи рота командири **Жўрахон Усмонов** бошчилигида мадад келгунича икки кеча-кундуз давомида дарё соҳилидаги маррани эгаллаб турди.

Бўлинманинг барча жангчилари юксак мукофотларга сазовор бўлиб, **Жўрахон Усмонов** Совет Иттифоқи Қаҳрамони унвонига сазовор бўлди. Днепрни биринчи бўлиб кечиб ўтганлар орасида бухоролик старшина **Валижон Набиев, андижонлик Қамбарали Дўстматов, қорақалпоқ Худойберган Шониёзов, шофирконлик Халлоқ Аминов, ромитанлик Шариф Эргашев, Бухородан чиққан Т.А.Тихонов**  ва бошқалар бор эди. Днепрни кечиб ўтишда, унинг ўнг соҳилидаги истеҳкомларни эгаллашда кўрсатган жасорати учун жами 26 ўзбек йигитларига Совет Иттифоқи Қаҳрамони унвони берилди.

Днепр дарёсини муваффақиятли кечиб ўтишдаги жасорати учун 100 дан ортиқ ўзбекистонлик жангчи ва командирлар Совет Иттифоқи Қаҳрамони унвонига сазовор бўлганлар.

**Абдулла (Алексей) Қурбонов** разведкачилар билан Днепр дарёсининг ўнг қирғоғидаги плацдармни ушлаб туриш учун 1943 йили 28-29 сентябр Молдаван оролида ўзининг снайперлик қуроли билан 15 та фашистларни йўқ қилди. Шу билан бирга 4 октябр куни 179,9 баландликдаги жангда душманнинг 67 аскарларини ер тишлатган.

**С.Қосимхўжаев, П.Нурмонов, Э.Қорабоев, Ф.Йўлдошев, П.Ржевский, А.Узоқов, Н.Сараев, Н.Трайнин, М.Кошелев, В.Малясов, К.Жамолов Х.Исмоиловларнинг** Днепрни кечиб ўтишдаги жасоратларини алоҳида қайд этиш мумкин. Қорақалпоқ халқининг жасур фарзанди **Жўлдасбой Ҳалимбетов** Днепрни кечиб ўтишда плацдармда мустаҳкам ўрнашиб, душман окопига биринчилардан бўлиб ёриб кирган ва қўл пулемёти билан 20 дан ортиқ гитлерчиларни ер тишлатган. Ўзбекистонлик жангчиларнинг Днепрни кечиб ўтишдаги жасорати Иккинчи жаҳон уруши солномасидан муҳим ўрин эгаллади.

**3.2. ЛЕНИНГРАД МУДОФААСИДА ВАТАНДОШЛАРИМИЗНИНГ КЎРСАТГАН ЖАСОРАТИ.**

Немис фашист босқинчилари ҳужумкор ҳаракатларини давом эттириб 1941 йил сентябр ойи бошларида Ленинград бўсағаларига чиқди. 1941 йил 8-сентябрда улар Ленинградни қуруқлик томонидан қамал қилдилар, ҳали тарихда учрамаган узоқ муддатли қонли қамал бошланди.

Шаҳарнинг таъминоти ва эвакуация ишлари 20-сентябрдан Ладога кўли орқали кемаларда амалга оширила бошланди. Кўл музлаганда автомобил транспорти билан душман авиацияси зарбалари остида шарҳар таъминоти ишлари олиб борилди. Аҳолини нон билан таъминлаш меъёрлари камайтирилди. Шаҳарда очарчилик бошланиб кетди. Аммо шаҳар аҳолисининг иродаси букилмади. Шаҳарга узлуксиз фашистларнинг авиацияси ва узоққа отадиган артиллерияси зарбалар берди. Шаҳардаги ҳарбий гарнизонлар душман самолётлари билан мардонавор курашди.

1943 йил 18-январда Волхов Лениград фронти қўшинлари Ленинград қамалини ёриб ўтдилар. 1944 йил 27 январда 872 кун давом етган қамал буткул ечилди. Январ-феврал ойларида душман 200-220 км га улоқтириб ташланди.

Ленинградни қамалдан озод этиш жанглари ўта жиддий сиёсий ва ҳарбий-стратегик аҳамиятга эга бўлиб, совет-герман фронтининг бошқа қисмларида олиб борилаётган жанговар ҳаракатларга сезиларли таъсир ўтказди.

Музейнинг ушбу экспозицияси Ленинград мудофаасига бағишланади. Ленинград мудофаасида бошқа қардош халқлар каби ўзбек халқининг ботир ўғлонлари ҳам иштирок этдилар.

Ленинграднинг жасур ҳимоячилари сафида 364 – ўқчи дивизия 1216-полки 2 ўқчи ротаси бўлинма командири сержант **Қодиржон Парпиевнинг** ҳам номини ўқиймиз. У Петрово қишлоғига ҳужум чоғида айниқса ўзини кўрсатди. Бўлинмасига моҳирона бошчилик қилар экан, қўшинларимизнинг ҳаракатига тўсқинлик қилаётган душманнинг ўт очиш нуқтасини йўқ қилди. Қисқа олишув пайтида шахсан ўзи икки фашистни йўқ қилди.

**Шунингдек, Рустам Исмоилов, Тешабой Одилов, Идрисов, Қодиржон Парпиев, Машраб Мухаммаджонов,** тиббий хизмат капитани **И. Имонов**, оддий аскарлар **Зуфар Юсупов, Олимбой Карамбоев, гвардиячи майор Халил Набиев, лейтенант Б. Мухторов, тўп нишонга олувчиси Салим Садирматов, батарея командири Дадахон Ғаффоров, пулемётчи Шарипов, катта сержант Жалолов, кичик сержант Набижон Мингбоев** ва бошқалар Ленинград мудофаасида фаол иштирок етганлар.

Жангларда фаол қатнашганлар орасида кичик лейтенант Шароф Рашидов ҳам бўлган, Ленинград мудофааси учун жангларнинг бирида у оғир яраланади ва ўз она юртига қайтарилади.

1942 йил 22 декабрда Ҳукумат қарори билан “**Ленинград мудофааси учун**” медали таъсис этилди.

1382 нафар ўзбекистонлик жангчилар “Ленинград мудофааси учун” медали билан тақдирланган.

**3.3. ПАРТИЗАНЛИК ХАРАКАТЛАРДА ЎЗБЕКИСТОНЛИКЛАРНИНГ КЎРСАТГАН ҚАҲРАМОНЛИГИ.**

Музейнинг ушбу экспонатлари ўзбекистонликларнинг партизанлик ҳаракатидаги иштирокларига ва унда кўрсатган қаҳрамонликларига бағишланади. Германия Совет Иттифоқи билан ўзаро уруш қилмаслик тўғрисидаги шартномани хиёнаткорона бузиб, уруш эълон қилмасдан бостириб кирди. 1941 йил декабрига келиб Болтиқбўйи, Украина, Белоруссия, Бессарабия тўлиғича, Россия ғарбий ҳудудларининг катта қисми немислар томонидан босиб олинди. Вермахт қўшинлари 1941 йилнинг қишига келиб Москва ва Ленинград бўсағаларига чиқди.

1941 йил 29 июнда Марказий Қўмита ва Совет ҳукумати томонидан “Душман босиб олган ҳудудларда партизан отрядларини ташкил этиш ва қаршилик кўрсатиш ҳаракатини тузиш” тўғрисидаги ва ВКП (б) Марказий Комитети томонидан 1941 йил 18 июлда “Германия қўшинларининг фронт ортида партизанлик курашини ташкил этиш” тўғрисидаги қарорининг қабул қилиниши душман босиб олган ҳудудларда партизанлик ҳаракатининг бошланишига туртки бўлди.

Душман томонидан эгалланган ҳудудларда асирликдан қочган ва душман қуршовини ёриб чиққан қўшиндан, шунингдек, маҳаллий аҳолининг бирикуви натижасида партизанлик ҳаракатлари вужудга кела бошлади. Ташкил этилаётган партизан гуруҳларининг асосий вазифаси душман вақтинча оккупация қилган ҳудудларда душманнинг ҳар қандай ҳаракатларини барбод қилиш, унга талофатлар этказиш, ҳужумкор операцияларига тўсқинлик қилиш ва шу билан ўз қўшинларимизга кўмаклашишдан иборат эди.

Айни пайтда партизан отрядлари душман эгаллаб турган ҳудудларда разведка-қидирув ишларини ва турли қўпорувчилик ҳаракатларини амалга ошириб, душманга қўққисдан ҳужумлар уюштирганлар. Шунингдек, улар чекинаётган душман қўшинларига зарбалар бердилар, моддий бойликлар ва Совет фуқароларини Германияга олиб кетилишига тўсқинлик қилдилар. Партизанлар душман қўшинлари ҳаракатини чеклаш мақсадида темир йўл ва кўприкларни портлатиб, алоқа йўлларини кесиб қўйдилар. Шу билан бирга кўплаб аҳоли пунктлари, муҳим стратегик аҳамиятга эга йўл, кўприк ва объектарни асраб қолдилар.

Одатда партизан гуруҳларининг штаб марказлари ер ости ҳудудларида ташкил этилади. Бундан ташқари “землянкалар” партизан ҳаракатларида кураш олиб бораётган жангчилар ва командирларнинг жанговар ҳаракатларни режалаштириш ва дам олиш маскани ҳам бўлган.

**Музейда ушбу экспонатда партизанлар “землянкаси” тақдим этилган.**

Ушбу экспозицияда Иккинчи жахон уришидаги партизанларнинг кундалик хаёти билан таништирувчи фронт ертўласи “землянка” билан танишамиз. Унда аскарлар кундалик ҳаётида ишлатилувчи буюмлар тўпланган, деворлар дарахт новдаларидан қилинган, бурчакда дала печкаси билан тутунда қорайиб кетган аскар котелоги, чап томонда қўлбола стол унинг устида дала телефони ўрнатилган. Ертўла шифтига керосин лампа осилган, деворда ўлжа олинган қуроллар ва плаш палатка, уруш йиллари плакатлари, жанговар варақалар ҳамда Белоруссия ҳудудида фаолият олиб борган “Искра” бўлинмаси ва “Разгром” бригадасининг жанговар байроқлари осилган.

Иккинчи жаҳон уруши даврида ертўлалар, “землянкалар” армия қисмлари ва партизан бўлинмалари томонидан кенг қўлланилган. Айниқса партизан отрядлари ертўлаларни мустаҳкам қилиб қуришган, ертўлалар партизанлар учун узоқ муддатли базаларга айланган. Кўп ҳолларда партизанлар ертўлалардан яшаш жойлари, қуролғ-яроғ омборлари ва харбий госпиталлар сифатида фойдаланганлар. Душман ҳаво разведкасидан паналаш учун ертўлалар яхшилаб ниқобланган.

Катта партизан отрядларида штаб ертўлаларини ҳам курилган. Ушбу ертўлаларда партизанлик бўлинмалари командирлари йиғилишлар, қўпорувчилик ҳаракатларини режалаштириш ва асирларни сўроқ қилиш ишларини ҳамда жангчиларни тақдирлаш маросимларини ўтказишган.

Дастлабки партизанлик гуруҳлари Белоруссия, Украина ҳамда Россиянинг ғарбий ҳудудларида вужудга келди.

Белоруссияда партизанлик ҳаракатининг асосоий ўчоқлари: Гомел, Брест, Орша, Минск шаҳарлари эди. Урушнинг сўнгги даврида Белоруссияда қаршилик кўрсатиш ҳаракати аъзолари сони 374 минг кишига етади. Белоруссиядаги партизанлик ҳаракатида довруғи бутун мамлакатда достон бўлган ҳамюртимиз Совет Иттифоқи Қаҳрамони Мамадали Топиболдиев – “Казбек” эди.

Қаршилик кўрсатиш ҳаракатининг яна бир муҳим маркази Украина ҳисобланади. Унда [С.А.Ковпак,](https://ru.wikipedia.org/wiki/%D0%9A%D0%BE%D0%B2%D0%BF%D0%B0%D0%BA,_%D0%A1%D0%B8%D0%B4%D0%BE%D1%80_%D0%90%D1%80%D1%82%D0%B5%D0%BC%D1%8C%D0%B5%D0%B2%D0%B8%D1%87)   [А.Ф.Фёдоров,](https://ru.wikipedia.org/wiki/%D0%A4%D1%91%D0%B4%D0%BE%D1%80%D0%BE%D0%B2,_%D0%90%D0%BB%D0%B5%D0%BA%D1%81%D0%B5%D0%B9_%D0%A4%D1%91%D0%B4%D0%BE%D1%80%D0%BE%D0%B2%D0%B8%D1%87)  [А.Н.Сабуров раҳбарлигидаги йирик партизан корпуслари ҳаркатланиб душманга катта талофатлар етказган. 1941 – 1944 йилларда умумий ҳисобда Украинада 220 минг киши партизанлик ҳаракатида иштирок этиб, улардан 2145 та партизан отрядлари ва 1807 та партизан гуруҳлари ташкил этилган.](https://ru.wikipedia.org/wiki/%D0%A1%D0%B0%D0%B1%D1%83%D1%80%D0%BE%D0%B2,_%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%80_%D0%9D%D0%B8%D0%BA%D0%BE%D0%BB%D0%B0%D0%B5%D0%B2%D0%B8%D1%87)

Музейда сизнинг диққатингизга ҳавола этилаётган ушбу витринада айнан юқорида кўрсатилган ҳудудларда жанговар ҳаракатларни олиб борган юртдошларимизнинг фотосуратлари, шахсий буюмлари, орден-медаллари, тақдирлаш гувоҳномалари тақдим этилган.

Ўзбекистонлик партизанларнинг кўп кишилик отряди 2-Ленинград партизанлар бригадаси таркибида ҳаракат қилган. 1942-йил февралида бригада ўтказган операция натижасида дарё устидаги кўприк портлатилиб, душман ўтадиган йўл издан чиқарилди. Ушбу операцияда ўзбекистонлик Аҳмад Сиддиқов, Амир Жуманов, Одамбой Муродов, Ниғмон Ражабов, А.Василев, Юнус Нигматуллин ва бошқалар қаҳрамонлик намуналарини кўрсатганлар.

Украина ҳудудида ҳаракатланган партизан отрядлари сафида юзлаб ўзбекистонликлар иштирок этиб, улар тўсатдан ҳужум уюштириб, кўприклар ва темир йўлларни портлатиб душманни саросимага солдилар, улардан биз А.Сайдалиев, Р.Ишмуродов, А.Ашуров, А.Исроилов, И.Темиров, А.Аббосов ва бошқаларни фахр билан тилга оламиз. Брянск атрофида душманга тўсатдан зарба берган И.Мусаев, А.Ҳакимов, И.Қосимов ва бошқаларнинг номлари уруш солномасидан ўрин олди.

“Чекист” партизан отрядининг разведкачиси, қўрқмас партизан Мамадали Топиволдиевнинг номини биз яна бир бор ифтихор билан тилга оламиз, унинг номи нафақат Белоруссияда, балки бутун мамлакатда машҳур. У душманнинг 67 аскар ва офицерини йўқ қилиб, 180 тасини асирга олган. Довруғи бутун партизанлар ўртасида кенг тарқалган М.Топиволдиев кўрсатган жасорати учун Совет Иттифоқи Қаҳрамони унвонига сазовор бўлган. Белоруссиянинг Писарево қишлоғи, ўзбек халқининг жасур ўғлони номига Топиболдиевка деб номланган. Унинг жасорати, моҳирлиги душман қўмондонлигига ҳам маълум бўлди ва Вермахт унинг жони учун йирик сумма мукофот эълон қилди.

Тарих саҳифаларида 1942 йилнинг май ойидан 1944 йилнинг 9 февралигача Белоруссиянинг Минск вилоятида “Разгром” партизан бригадасининг “Искра” партизан отряди бўлинмаси командири, кейин ушбу отряднинг қўпорувчилик гуруҳи каттаси Ғанитой Тошниёзов ҳақида ишончли маълумотлар бор. У ўз гуруҳи билан душманнинг 7 та ҳарбий қисмларини марказ билан алоқаларни кесиб қўйди, душман ҳарбий ҳаракатлари ҳақида муҳим маълумотлар тўплади, шунингдек, 456 немис офицер ва аскарлари йўқ қилиб, кўплаб душман ҳарбийларини асир олди. Унинг гуруҳи ҳисобида 6 та эшелон, 7 та паровоз, 65 та вагон йўқ қилинганлиги эътироф этилган.

Отрядда партизанларнинг жанговар фаолиятлари ҳақида маълумот берувчи қўлёзма шаклида тайёрланган “Искра” журнали юритилган. Унинг барча сонларида мард ўзбек ўғлони ҳақида очерклар берилган. Уларда Ғанитойнинг қўпорувчилик операциясидан қайтганлиги, қандай муаммоларга дуч келганлиги ва операцияларни муваффақиятли амалга оширганлиги тўғрисида муҳим маълумотлар берилган.

1944 йилнинг 9 февралида Минск вилояти Симки қишлоғи яқинида душман ва дезертирлар билан бўлган тўқнашув жангида у қаттиқ яраланди ва асир тушмаслик учун ўз наганидан жонига қасд қилди. Отрядда унинг хотирасига уч кунлик мотам эълон қилинди.

Кўрсатган жасоратлари учун Ғанитой Тошниёзов икки марта Совет Иттифоқи Қаҳрамони унвонига тавсия этилган, аммо турли сабабларга кўра унга юқори унвон тақдим этилмади, бироқ партизан бригадаси қўмондонлиги томонидан ташаккурномалар эълон қилинган, 1-даражали “Ватан уруши” ордени, “Қизил юлдуз” ордени, 1-даражали “Ватан уруши партизани” медали, “Жасорати учун” медаллари билан тақдирланган.

Белоруссияда мард ўзбек йигитининг номини абадийлаштириш мақсадида Ғанитой Тошниёзов томонидан озод этилган ҳудудлардаги кўчалардан бирига унинг номи берилган.

Белоруссия партизанларининг қаҳрамонона ҳаракати йилномасига Луқмон Ўроқов – Лукаш Ботир, Ғаппор Султонов, Турсун Исломов, Евгений Дудкин, Абдуҳаким Тешабоев, Холмат Турсунов, Владимир Алёхин, Жонибек Отабоев, Охунжон Қаҳҳоров ва бошқа юзлаб ўзбекистонлик қаҳрамонларнинг номлари олтин ҳарфлар билан битилган.

**3.4. ЎЗБЕКИСТОНЛИКЛАРНИНГ ҚАРШИЛИК КЎРСАТИШ ҲАРАКАТИДАГИ ИШТИРОКИ.**

1941-1943-йиллар давомида асирликдан қочган ўзбекистонликлар, гитлерчилар томонидан босиб олинган барча Европа мамлакатларидаги “қаршилик кўрсатувчилар” сафларини ҳам тўлдирган эдилар.

Югославиядаги халқ озодлик армияси қисмларида ва партизанлик тузилмаларида 260 дан кўпроқ ўзбекистонлик бор эди. Улардан Ўсканбой Холматов 3 маротаба Югославиянинг юксак мукофотлари билан тақдирланган.

1944-йил ўрталарида Словакияда фашистларга қарши кўтарилган миллий қўзғолонда ўзбекистонликлардан партизан отряди командирлари В.Мелников, Р.Алламов, А.Нарзуллаев, Р.Ҳамроев иштирок этдилар.

Польшада самарқандлик Галим Булатов отряди ўнлаб кўприкларни, темир йўлларни портлатган, душманнинг ҳарбий қисмлари ва жанговар техникаси ортилган эшелонларни йўқ қилган.

Франция ҳарбий асирларидан тузилган партизанлар полки таркибида Абдулла Раҳматов, Сарибой Шомуродов, Раҳмон Раҳимов, Насиб Амиров ва бошқалар жангларда фаол қатнашдилар.

Сергей Петров, Ҳасан Жабборов, Андрей Айрапетов, Ҳошим Исмоилов каби ўзбекистонлик жангчиларнинг номлари Франциядаги қаршилик кўрсатиш ҳаракати тарихига абадий ёзиб қўйилган.

Франция жанубини озод этишда кўрсатган жасорати учун Ҳошим Исмоилов, Тожибой Зиёев, Франциянинг “Жанна Дъарк” ордени билан мукофотланган.

Италиядаги партизанлар сафларида ўзбекистонлик Аҳмад Мамажонов, Степан Опанасенко, Михаил Мирумянс, Владимир Греев, Шариф Саматов, Омон Бердиев, Петр Колесников ва бошқа мард ҳамюртларимиз қаҳрамонона жанг қилганлар. Ўзбекистонликларнинг қаршилик кўрсатиш ҳаракатидаги иштироки, Европа халқларини фашистлар асоратидан халос қилишга қўшган муҳим ҳисса бўлди.

**3.5. ЕВРОПАНИ ФАШИЗМДАН ОЗОД ҚИЛИШДА ВАТАНДОШЛАРИМИЗНИНГ ҚЎШГАН ҲИССАСИ.**

Музейнинг навбатдаги экспозицияси Шарқий Европани фашист босқинчиларидан тозалашда Ўзбекистон халқининг иштироки ва қўшган ҳиссасига бағишланади.

1944-йилнинг куз мавсуми ўрталарида СССР чегаралари бутунлай тикланди. Душман совет тупроғидан қувиб чиқарилди. Энди армиямиз Польша, Руминия, Болгария, Югославия, Венгрия, Чехословакия, Австрия каби шарқий Европа давлатлари ҳудудларини ҳам озод қилишга киришди. Совет қўшинлари кириб борган мамлакатлар аҳолисининг кўпчилиги немис-фашист босқинчилари режимини қабул қилмаган эди. Шунинг учун ҳам совет қўшинлари Шарқий Европага халоскор армия сифатида кириб борди.

Европани озод қилишда Висла-Одер йўналишидаги жанглар муҳим ўрин эгаллади. Бу жангларда 69-Севск, 162-Ўрта Осиё Новгород-Северский ўқчи дивизиялари фаол қатнашди.

37-гвардиячи ўқчи дивизия командири, генерал-майор Собир Раҳимов, Польшада шонли хотира қолдирди. Аввал Белоруссияни озод этишда иштирок етган С.Раҳимов Польшанинг Грудзёндз, Гнев, Староград, Дзялдово шаҳарлари учун бўлган жангларда саркардаларга хос ҳарбий санъатни намойиш этди. 1945-йил 26-мартда Гданск шаҳрини озод этиш учун бўлган жангда Собир Раҳимов ҳалок бўлди. Унга вафотидан кейин Совет Иттифоқи Қаҳрамони унвони берилди.

Европа мамлакатларини озод қилишдаги жасоратлари учун Т.Аҳмедов, Б.Бобоев, Т.Бобоев, Г.Губарков, Э.Исмоилов, Б.Казаков, Ғ.Каримов, П.Нурпейсов, Т.Назаров, А.Раҳимов, У.Хасанов, М.Фаёзов, Ш.Умаров, Э.Уткин, Э.Хўжаев, О.Қодиров, А.Қурбонов, А.Эшонқулов ва бошқалар Совет Иттифоқи Қаҳрамони унвони, ҳамда 2430 нафар ҳамюртларимиз “Будапештни озод қилиш учун” медали билан тақдирландилар. Ўзбекистонлик А.Велечко, Г.Савосский, Э.Хакимов шарқий Европа мамлакатларини озод қилишдаги деярли барча жангларда иштирок этдилар. Сержант Б.Аҳмедов жангларда 9 маротаба ярадор бўлишига қарамай, Европа озодлиги йўлида ўз жанговар ҳиссасини қўшган.

**3.6. БЕРЛИН УЧУН ЖАНГЛАР ВА УЛАРДА ЎЗБЕКИСТОНЛИКЛАРНИНГ КЎРСАТГАН ЖАСОРАТИ.**

Машғулотларимиз давом этади ва у Берлинни ишғол қилиш жангларига ва унда ўзбек жангчиларининг иштирокларига ва кўрсатган қаҳрамонликларига бағишланади.

Совет-герман фронтидаги энг йирик, ҳал қилувчи жанг бу учинчи Рейхнинг пойтахти ҳисобланган Берлинни эгаллаш учун олиб борилган жанг эди. Шунинг учун ҳар бир қўшин тури аскар, офицерлари биринчилардан бўлиб Берлинга ёриб кириш, уни ишғол қилиш, фашизм балосини буткул йўқ қилиш иштиёқида эди.

Қарийб тўрт йил давомида олиб борилган жанглар, операциялар ва ҳарбий кампания жараёнида жангчилар ва қўмонлик таркиби ўша пайтнинг жанг олиб бориш тактика ва стратегияси, жанг санъати мукаммал ўзлаштирди.

Берлин операциянинг мақсади, Берлин йўналишида тўпланган немисларнинг стратегик гуруҳларини тор-мор этиш, Берлинни эгаллаш, элба дарёсига чиқиш ва иттифоқчи қўшинлар билан учрашиш ҳамда Гитлер Германиясини капитуляция қилишга мажбур этишдан иборат эди.

Берлин стратегик ҳужумкор операциясини ўтказиш учун 1-Белоруссия фронти – фронт қўмондони маршал Г.К. Жуков, 2-Белоруссия фронти – фронт қўмондони маршал К.К.Рокоссовский, маршал И.С.Конев қўмондонлигидаги 1-Украина фронтлари ҳамда Болтиқ денгизи флоти жалб қилинди.

Совет қўшинлари гуруҳида ҳаммаси бўлиб, 145 та ўқчи дивизия, 1 млн 900 мингга яқиш киши, 41 000 дан ортиқ тўп ва миномётлар, 6250 та танк ва ўзи юрар артиллерия қурилмалари, 8400 та самолётлар мавжуд эди.

Учала фронтлар чизиғида душманнинг 56 дивизияси-уларда 1 млн. атрофида одам, 8 минг тўп ва миномётлар, 1200 та атрофида танклар ва ўзи юрар штурмчи тўплар, 3300 та самолётлар ҳаракатланди. Шу тариқа, Берлин йўналишида кучлар нисбати бўйича устунлик Совет қўшинлари фойдасига яратилди.

1945 йил 16-апрелда қўшинларнинг Берлин йўналишида ҳужумлари бошланди. Душманнинг мудофаа чизиқлари ёриб ўтилди ва фашистлар армияларини қуршовга олиш бошланди. Жанглар мобайнида 25-апрелда 1-Украина ва 1-Белоруссия фронтларининг танк армиялари Берлинни шимолдан ва жанубдан айланиб ўтиб қуршов ҳалқасини бирлаштирдилар. 26 апрелдан 8 майгача Совет қўшинлари қаршида турган душманни тор-мор этишни тугатдилар.

1945 йил 25 апрелда Торгау шаҳри яқинида элба дарёсининг қирғоғида 1- Украина фронтининг 5-зарбдор армияси қўшинлари, ғарбдан ҳаракатланиб келаётган 1-Америка армиясининг илғор қисмлари билан учрашдилар. Шу тариқа итифоқчиларнинг элба дарёсидаги тарихий учрашувлари бўлиб ўтди.

30 апрелда 1-Белоруссия фронти қўшинлари шиддатли жанглар билан шаҳар марказига чиқдилар ва Рейхстагни эгалладилар ва унинг бош гумбазига Ғалаба Байроғини ўрнатдилар. Шу куни Гитлер ўз жонига қасд қилди. 1945 йил 2 май соат 15.30 да Берлинда душман гуруҳи капитуляция қилди.

1945 йил 8 май соат 23.45 дан 9 май 00.45 гача, Берлин яқинидаги Карлхорстда немис-фашистлари Бош қўмондонлиги сўзсиз таслим бўлганлиги тўғрисидаги капитуляцияга имзо чекди. Совет ҳукумати номидан капитуляцияни маршал Г.К.Жуков қабул қилди.

Капитуляция акти ва Ғалаба байроғи ўзбекистонлик учувчи Абдусамат Тойметов экипажи томонидан, Тошкентда ишлаб чиқарилган Ли-2 самолётида Москвага олиб келинди.

1945 йилнинг 16-апрелидан 8-майигача 23 кун давом етган Берлинни ишғол қилиш операциясида ўзбекистонлик жангчилар матонат билан жанг қилдилар.

Жасорати, қаҳрамонлиги учун Совет Иттифоқи Қаҳрамони унвонига сазовор бўлган ўзбекистонлик жангчилар Ботир Бобоев, Тожиали Бобоев, С.Умаров, “Шуҳрат” орденининг тўлиқ нишондорлари А.Тўқмоқов ва Б.Ниёзов Берлинни забт этишда қаҳрамонларча жанг қилдилар.

Шунингдек 12-гвардиячи ўқчи дивизия жангчиларидан Т.Ашуров, У.Ашуров, Р.Қурбонов, Н.Усмонов, А.Йўлдошев ва бошқалар ушбу жанглардаги мардонавор курашлари учун мукофотланганлар. 162-ўқчи дивизиясидан ўзбекистонлик жангчилар Ҳ.Бобоев, Қ.Мўминов, С. Ражабов, 389-ўқчи дивизиясидан М.Каримов, Ф.Давлетшин, И.Дуков, Н.Кутсенко, М.Мирзакалонов, Н.Чурсин, М.Асқаров, Б.Боймирзаев жангларда алоҳида ўрнак кўрсатдилар ва жанговар орден ва медаллар билан тақдирландилар.

Капитан Каримжон Исоқов жанговар гуруҳи “Рейхстаг”ни забт этишда қахрамонларча жанг қилди. “Берлинни ишғол қилганлиги учун” медали билан ўзбекистонлик жангчилардан 1706 киши тақдирланган. “Фашистлар Германияси устидан қозонилган ғалаба учун” медали билан 109208 ўзбекистонлик жангчи тақдирланган.

Берлин осмонида қорақалпоқ халқининг ватанпарвар ўғли, кузатувчи учувчи Плис Нурпеисов жанговар вазифани бажариш давомида мардларча ҳалок бўлди, унга вафотидан сўнг Совет Иттифоқи Қаҳрамони унвони берилди.

Берлин бўсағаларидаги жангларда ўқчи баталони ўқчиси Тўйчи Назаров ҳал қилувчи пайтда биринчи бўлиб ҳужумга кўтарилди ва ортидан бошқа жангчиларни эргаштирди, бу эса взводга Одер дарёсининг ғарбий соҳилида мустаҳкамланиб олиш ҳамда қолган бўлинмаларнинг кечиб ўтишини таъминлаш имконини берди. Тўйчи Назаров ушбу жасорати учун Совет Иттифоқи Қаҳрамони унвонига сазовор бўлди. Юксак жанговар ҳарбий маҳорати учун С.Лутфуллин, И.Мурзин, А.Раҳимов, М.Фаёзов, А.Ҳакимов ва бошқалар Совет Иттифоқи Қаҳрамони унвонига сазовор бўлдилар.

Ҳамюртларимиздан “Шуҳрат” орденининг учала даражаси соҳиблари Б.Омонов, Ғ.Валиев, А.Величко, Р.Авазмуродов, Х.Жалолов, А.Жамолов, М.Каримов, Н.Лобанов, И.Мирзаев, С.Ниёзов, С.Поччаумаров, А.Парпиев, Б.Равшанов, Т.Ражабов, Р.Соибназаров, М.Салимов, И.Титов, Т.Ўтемуродов, Ҳ.Ҳусанов, Н.Шарипов, Й.Ергашев учинчи рейх пойтахтини забт этишда мардонавор жанг қилдилар.

**3.7. ЎЗБЕКИСТОНЛИК ГЕНЕРАЛЛАР**

Музейнинг кейинги экспозицияси ўзбекситонлик генералларнинг ҳаёт йўллари ва жанговар фаолиятларига бағишланади.

Ўзбекистонликлар Иккинчи жаҳон уруши фронтларида аёвсиз жангларда беқиёс қаҳрамонлик ва мардлик намуналарини кўрсатдилар. Бир қатор юртдошларимиз фронтларда кўрсатган юқори ҳарбий салоҳиятлари ва ҳарбий санъат, стратегия борасидаги муваффақиятлари учун олий унвон – генерал уновонига сазовор бўлдилар. Улар С.Раҳимов, В.Канарёв, П.Чупиков, С.Охунжонов, Ф.Норхўжаев, Б.Сирожиддинов, М.Узоқов, П.Курбаткин, В.Позняк, А.Павлушко, И.Бекжонов, И.Петров ва бошқа кўпгина ҳамюртларимиздир.

Генерал-майор **Собир Умарович Раҳимов.** Совет армияси сафларида 1922 йилдан хизмат қила бошлаган. 1925 йилда Бирлашган ҳарбий мактабни, 1930 йилда бошқарув таркибида малака ошириш курсларини тамомлаган. 1941 йил 22 июндан майор унвонида мотоўқчилар полки командир ўринбосари лавозимида Иккинчи жаҳон урушида иштирок этишни бошлади. Шимолий Кавказ фронти жангларида қатнашди. Унга 1942 йил "полковник", 1943 йил 19 мартда "генерал-майор" унвони берилди. 1944 йил апрелда Олий ҳарбий академиянинг жадаллаштирилган ўқув курсларини тугатди ва 37-гвардиячи ўқчи дивизия командири этиб тайинланди. 1945 йил 26 мартида Польшанинг Гданск шаҳри штурми вақтида оғир яраланди ва қаҳрамонларча ҳалок бўлди.

1965 йил 6 майда Совет Иттифоқи Қаҳрамони унвони билан тақдирланган.

Армия генерали **Петров Иван Ефимович**. Совет Иттифоқи қаҳрамони, Иккинчи жаҳон уруши қатнашчиси. 1932-1940 йиллар давомида Тошкент пиёдалар билим юрти бошлиғи. 1932-1940 йилларда бирлашган ҳарбий мактабнинг бошлиғи ва ҳарбий комиссари бўлган. 1940 йилдан 1941 йилгача ўқчи дивизия кўмондони, октябридан Ўрта Осиё ҳарбий округининг пиёда қўшинлар инспектори бўлган. 1941 йил мартда Ўрта Осиёда ташкил этилган 27-механизациялашган корпус қўмондони этиб тайинланган.

Урушдан сўнг Туркистон ҳарбий округи қўшинларига қўмондонлик қилган, 1952-1953 йилларда собиқ иттифоқ қўшинларининг бош инспекторининг 1-ўринбосари, жанговор ва жисмоний тайёргарлик бош бошқармаси бошлиғи, қуруқликдаги қўшинлар бош қўмондонининг 1-ўринбосари бўлган.

Армия генерали **Гареев Махмут Ахметович.** 1941 йилда Тошкент Қизил Байроқли пиёдалар билим юртини битирган. 1942 йил декабр ойидан 2-жаҳон уруши қатнашчиси. Жанубий ва 3-Белоруссия фронтларида жанг қилган. Ўқчилар батальони командири ўринбосари, ўқчилар бригадаси штабининг тезкор қисми бошлиғи бўлган. 1945 йил феврал ойидан совет-япон уруши қатнашчиси.

Хизмат давомида Ленин ордени, 4-маротаба “Қизил Байроқ” ордени, Александр Невский ордени, 1- ва 2-даражали Улуғ Ватан уруши орденлари, “Меҳнат Қизил Байроқ” ордени, уч маротаба “Қизил Юлдуз” ордени, 3-даражали “Ватан олдидаги хизмати учун” орденлари билан тақдирланган.

Гвардиячи генерал-майор **Узоқов Муллажон Каримович**. Самарқанд кадрлар тайёрлаш мактабида таълим олган.

1929 йилдан Совет армиясида ҳарбий хизматни бошлаган. Тошкент ҳарбий билим юрти битирувчиси. Ҳарбий-сиёсий академияни тугатган. Сиёсий бўлим катта инструктори, Калинин ҳарбий сиёсий билим юрти бошлиғи ўринбосари лавозимида хизмат қилган. Иккинчи жаҳон уруши даврида артиллерия полки, курсантлар бригадаси, кавалерия дивизиялари ҳарбий комиссари бўлган. Сиёсий қисм бўйича дивизия командири ўринбосари, Жануби-шарқий, Сталинград, Марказий,   
1-Белоруссия фронтларида сиёсий бўлим раҳбари, 23-кавалерия дивизияси сиёсий бўлими раҳбари лавозимларида хизмат қилган. ЎзССР ҳарбий комиссари бўлган (1946-59 йиллар).

2 та Ленин ордени, 4 та “Қизил Байроқ” ордени, “Қизил Юлдуз” ордени ва медаллар билан тақдирланган.

Генерал-лейтенант **Файзулла Норхўжаев** Тошкент ҳарбий билим юртини (1931 й.), артиллерия академиясини (1952 й.), Бош штаб академиясини (1959 й.) тугатган. Ҳасан кўли ва Халхин-Гол жанглари қатнашчиси (1936-38 й.). Ўзбек артиллерия бригадаси командири (1941-42й.). Танкка қарши қирувчи-артиллерия полки ва бригадаси командири (1942-52й.). 1-Белоруссия, 3-Украина фронтларида жангларда қатнашган. Артиллерия дивизияси ва армия бошлиғи, ТуркҲО қўмондони ўринбосари бўлган.

“Ленин ордени, 4 “Қизил Байроқ” ордени, 3 та Суворов ордени, 1-даражали Улуғ Ватан уруши ордени, “Қизил Юлдуз” ва бошқа олий даражадаги мукофотлар билан тақдирланган.

Генерал-лейтенант **Сирожиддинов Бурҳон Ҳасанович**. 1939 йилдан Совет армиясида ҳарбий хизматини бошлаган. Ростов билим юрти битирувчиси (1940 йил).

Иккинчи жаҳон урушида Ғарбий фронт таркибида Смоленск, Москва учун жангларда қатнашган, взвод командири ва артиллерия бригадаси штаби бошлиғи ўринбосари лавозимида Белоруссия, Польша, Шарқий Пруссияни немис-фашист истилочиларидан озод қилишда иштирок етган. Коломенск олий артиллерия билим юртини тамомлаган (1945 йил). Тошкент артиллерия билим юрти ўқитувчиси (1946-49 йиллар). Москва ҳарбий институтини тамомлагач (1954 йил), Туркистон ҳарбий округи штабида хизмат қилган.

1960 йилдан ЎзССР ИИВнинг турли лавозимларида ишлаган. ЎзССР ички қўшинлари қўмондони бўлган.

“Октябр инқилоби”, “Меҳнат қизил байроғи”, “Улуғ Ватан уруши” 1, 2 даражали орденлари ва медаллар билан тақдирланган.

Генерал-лейтенант **Курбаткин Павел  Семенович**. 1918 йилдан Совет армияси сафида хизмат қилган. 37-пиёда қўмондонлик курсларини, Тошкент бирлашган ҳарбий-қўмондонлик мактабини, “Ўқ узиш” мерганлик-тактик институтини, Бош Штаб академиясининг олий бошқариш таркибини такомиллаштириш курсларини битирган. 1939 йилдан П.С.Курбаткин Ўрта Осиё ҳарбий округи қўмондони ўринбосари, 1941 йилдан қўмондон бўлади. Урушдан сўнг П.С.Курбаткин қўмондон ўринбосари, Туркистон ҳарбий округининг олий ҳарбий таълим муассасалари бошлиғи ёрдамчиси лавозимларида хизмат қилган.

“Ленин”, “Қизил Байроқ” ордени, Улуғ Ватан урушининг 1-даражали ордени, Туркманистон ССРнинг “Меҳнат Қизил Байроқ” медаллари билан тақдирланган.

Генерал-лейтенант **Охунжонов Собиржон Собирович**. 1940 йилда Тошкент ҳарбий билим юртини тамомлади. Урушнинг дастлабки босқичида лейтенант унвонида Жануби-ғарбий фронт 40 армия 1-ўқчи полки таркибида олдинги сафларда туриб жангларда иштирок этади. 1941 йилнинг август ойида автомобилчилар взводи командири, кейинчалик пулеметчи курсантлар взводи командири сифатида жангларда қатнашди. 1941 йилнинг сентябрида Киевни мудофаа қилишда яраланади. 1941 йилнинг ноябрида Ўрта Осий ҳарбий округига жўнатилади.

1941 йил декабрдан 1942 йилнинг январ ойигача Харков пиёда қўшинлар билим юрти курсантлар бўлинмаси командири лавозимида фаолият юритди.

Кўплаб давлат мукофатлари билан тақдирланган, улардан 7 та орден, 18 та медал. Шу билан бирга 10 та Ўзбекистон Республикаси, Россия Федерацияси, Монголия Халқ Республикаси, Чехословакия медаллари билан мукофотланган. Иккинчи жаҳон уруши йилларида Олий бош қўмондон номидан 20 та миннадорчилик, 10 та Ўзбекистон ССР Олий Совети Президиуми номидан фахрий ёрлиқ билан мукофотланган.

Генерал-майор **Каримов Карим Каримович.**  1939 йилда армияга чақирилди ва у бутун ҳаётини ҳарбий соҳагага бағишлади.

Иккинчи жаҳон урушининг бошида Каримов Карим Каримович хизмат қилган 31-ўқчи дивизия Аракс дарёси бўйлаб Арманистон ССР ва Туркия ўртасидаги давлат чегарасини ҳимоя қилиш бўйича жанговар вазифани бажарган.

Дивизия 1941 йил Жанубий фронт таркибида Ростов ва Таганрогни фашист босқинчиларидан ҳимоя қилиб, мудофаа урушларида иштирок этди. Бу жангда у жароҳат олиб, Боку шаҳридаги госпиталда даволанди.

1943 йилнинг октябр ойидан 1974 йилнинг мартигача К.К. Каримов хизмати давомида туман, шаҳар, вилоят ва Ўзбекистон ССР ҳарбий комиссариатларида хизмат қилди.

1974 йил Қуролли Қучлар сафидан захирага чиқарилди. Совет армияси сафида 34 йилдан кўпроқ вақт хизмат қилди.

1960 йилнинг март ойидан 1976 йилнинг феврал ойигача Ўзбекистон Компартиясининг тафтиш комиссияси раиси бўлиб ишлаган.

Уруш йилларида кўрсатган мардлик ва жасорати, Қуролли Кучлар сафида бенуқсон хизмати учун “Қизил юлдуз” ордени, “Ҳурмат белгиси” ордени, “Бенуқсон хизмат учун” ордени ва СССРнинг ўнлаб медаллари билан тақдирланган.

Генерал-майор **Бекжанов Ибрагим Паскаевич**.

Биринчи жаҳон уруши ва Иккинчи жаҳон уруши қатнашчиси. 1924-1926 йилларда Тошкентдаги бирлашган Ўрта Осиё миллатлари ҳарбий мактабида эскадрон командири бўлган. 1929 йилдан ўзбек кавалерия полкининг алоҳида штаби бошлиғи бўлган. 1940 йилда Ғарбий махсус ҳарбий округнинг 6-механизациялаштирилган корпуси 29-моторлаштирилган дивизияси қўмондони бўлган. Иккинчи жаҳон урушида Бекжонов дивизияси Белоруссиядаги жангларда иштирок етган.

Ленин, икки марта “Қизил Байроқ” ордени, 1-даражали Ватан уруши ордени, “Қизил Юлдуз” ва Бухоро Халқ Республикаси орденлари ҳамда ЎзССРнинг “Меҳнат Қизил Байроқ” ордени билан тақдирланган.

Генерал-лейтенант **Шоҳмурод Олимов.** Ўспиринлик даврида Германияда таҳсил олган. Немис тилини мукаммал эгаллаган. Москва ҳарбий билим юрти, сўнгра Куйбишев номидаги ҳарбий муҳандислик академиясини тамомлаган. Урушнинг дастлабки кунларидаёқ ҳарбий муҳандислар таркибида жангларда қатнашган. Оғир жароҳатдан сўнг оёғидан ажралган. Лекин ҳарбий хизматни давом эттириб, ҳарбий академияда тингловчиларга таълим берган. Генерал-лейтенант унвонигача хизмат қилган.